הוועדה המסדרת, כנסת 21, פרוטוקול מספר 14, 2019-06-12 09:45

שלמה קרעי: בוקר טוב, חברים.

שלמה קרעי: אני מתכבד לפתוח את ישיבת הוועדה המסדרת.

שלמה קרעי: יש לנו שני נושאים על סדר-היום: הקמת ועדה משותפת זמנית של ועדת הכספים וועדת החוץ והביטחון הזמניות לתקציב הביטחון, והחלטה בדבר מועדי פגרת הבחירות לכנסת העשרים-ושתיים, ופעילות הכנסת בפגרה.

שלמה קרעי: נתחיל בנושא הראשון שהוא נושא קצר יותר.

אוסאמה סעדי: אדוני היושב-ראש, בוקר טוב.

אוסאמה סעדי: רציתי לשאול לעניין הקמת ועדה לענייני חינוך.

אוסאמה סעדי: האם זה הוקם?

אוסאמה סעדי: האם זה בתהליך?

דוד ביטן: היושב-ראש הוציא הודעה שהוא מקים.

שלמה קרעי: יושב-ראש הכנסת הוציא הודעה על זה.

שלמה קרעי: אבל - - -

אוסאמה סעדי: הוציא הודעה, אבל למה לא מקימים?

דוד ביטן: צריך להעביר את זה במליאה, לא?

ירדנה מלר-הורוביץ: קודם כול, צריכים בוועדה המסדרת להציע הצעה, ואז להביא את זה.

ירדנה מלר-הורוביץ: נכון, דן?

אוסאמה סעדי: זה ועדה מסדרת.

יצחק פינדרוס: קודם כול, בוועדה המסדרת - אתה צודק.

יצחק פינדרוס: אני מציע שנדבר על זה בסעיף השני.

יצחק פינדרוס: אני חושב שזה לא רק ועדת חינוך אלא צריך לדבר על כל דברים.

שלמה קרעי: כן, בסדר.

שלמה קרעי: נשאיר את זה לסעיף ב'.

שלמה קרעי: אני מתחיל עם הנושא הראשון:

שלמה קרעי: החלטת הוועדה המסדרת על הקמת הוועדה המשותפת לתקציב הביטחון.

שלמה קרעי: אקריא את החברים.

שלמה קרעי: בהתאם לסעיף 18(א) לחוק יסודות התקציב, התשמ"א-1985 וסעיף 110(א) לתקנון הכנסת, מחליטה הוועדה המסדרת להקים ועדה משותפת של הוועדה הזמנית לענייני כספים והוועדה הזמנית לענייני חוץ וביטחון.

שלמה קרעי: הוועדה המשותפת תהיה בת 12 חברים, שישה מכל ועדה, לפי ההרכב הבא.

שלמה קרעי: יש לנו את ועדת הכספים הזמנית וועדת חוץ והביטחון וכל אחת נותנת שישנה חברים.

שלמה קרעי: חברי הוועדה מטעם ועדת הכספים: משה גפני – שיכהן גם כיושב-ראש הוועדה הזו, דוד ביטן, יעקב מרגי, מיקי לוי, אורית פרקש-הכהן וסתיו שפיר.

שלמה קרעי: מטעם הוועדה הזמנית לענייני חוץ וביטחון חברי הכנסת: אבי דיכטר, עוזי דיין, קטי שטרית, ישראל אייכלר, בנימין גנץ ואלעזר שטרן.

שלמה קרעי: בסך הכול, כמעט שוויון בין קואליציה לאופוזיציה פוטנציאלית.

קריאה: מה איתך, שלמה?

שלמה קרעי: לא, אני לא בוועדה.

שלמה קרעי: זה ועדה מיוחדת לתקציב הביטחון, זה לא ועדת הכספים – ועדה משותפת של הכספים וחוץ והביטחון.

שלמה קרעי: אלה השמות שנמסרו לנו מהוועדות, אלו השמות שנמסרו לוועדה המיוחדת המשותפת לענייני כספים וחוץ וביטחון.

שלמה קרעי: האם יש למישהו משהו לומר בנושא או להשיג השגה?

שלמה קרעי: בוא נצביע על הסעיף הראשון בסדר-היום.

שלמה קרעי: מי בעד הרשימה?

שלמה קרעי: מי נגד?

שלמה קרעי: נמנעים?

שלמה קרעי: בעד – 6

שלמה קרעי: נמנעים – אין

שלמה קרעי: התקבל.

ירדנה מלר-הורוביץ: את זה אתם מביאים למליאה.

שלמה קרעי: כן, את זה אנחנו נביא למליאה ב-11:00.

שלמה קרעי: אנחנו עוברים לסעיף השני בסדר-היום: החלטת בדבר מועדי פגרת הבחירות לכנסת העשרים- ושתיים ופעילות הכנסת בפגרה.

שלמה קרעי: ניתן למזכירת הכנסת להקריא את ההצעה.

ירדנה מלר-הורוביץ: תודה, אדוני.

ירדנה מלר-הורוביץ: זו הצעה בדבר מועדי פגרת הבחירות לכנסת העשרים-ושתיים, הפעילות בעת הפגרה.

ירדנה מלר-הורוביץ: יושב-ראש הכנסת חבר הכנסת יולי יואל אדלשטיין, לאחר שנועץ עם סגניו, בהתאם לתקנון, ביקשני להעביר את הצעתו בדבר מועדי פגרת הבחירות לכנסת העשרים-ושתיים ופעילות הכנסת בפגרה.

ירדנה מלר-הורוביץ: פגרת הבחירות: 1.

ירדנה מלר-הורוביץ: בהתאם להוראות סעיף 18 לתקנון הכנסת, היום האחרון של כנס הקיץ של הכנסת יהיה יום ראשון, י"ג בסיוון התשע"ט, 16 ביוני 2019, יום הראשון הבא עלינו לטובה.

ירדנה מלר-הורוביץ: למחרת, יום שני, תחל פגרת הבחירות, והיא תימשך עד לכינוסה של הכנסת העשרים-ושתיים.

ירדנה מלר-הורוביץ: ועדת ההסכמות: 2.

ירדנה מלר-הורוביץ: בתקופת הפגרה תפעל ועדת הסכמות שתורכב משני חברי כנסת: חבר כנסת מטעם סיעת הליכוד וחבר כנסת מסיעת כחול לבן, כפי שיבחרו הסיעות האמורות.

ירדנה מלר-הורוביץ: עבודת המליאה: 3.

ירדנה מלר-הורוביץ: לפי הוראות סעיף 9 לחוק הכנסת, הממשלה רשאית לדרוש את כינוס המליאה בתקופת הפגרה; בהתאם לסעיף 21(ה) לתקנון, בקשת הממשלה תימסר על ידי מזכיר הממשלה ותפרט את הנושא או הנושאים שלשמם נדרש כינוס הכנסת.

ירדנה מלר-הורוביץ: לעניין חקיקה בתקופת הפגרה - הממשלה רשאית לבקש כי יובאו לדיון במליאה הצעות חוק בקריאה הראשונה, השנייה והשלישית.

ירדנה מלר-הורוביץ: 4.

ירדנה מלר-הורוביץ: לפי הוראות סעיף 9 האמור וסעיף 21(א) עד (ג) לתקנון הכנסת, 25 חברי כנסת רשאים לדרוש את כינוס המליאה בתקופת הפגרה, וזאת רק לצורך דיון בהצעות לסדר-היום.

ירדנה מלר-הורוביץ: עבודת הוועדות: 5.

ירדנה מלר-הורוביץ: בהתאם לסעיף 112(א) לתקנון הכנסת, הוועדות יהיו רשאיות לקיים דיונים, בין אם ביוזמת הממשלה ובין אם ביוזמת יושב-ראש הוועדה או שליש מחברי הוועדה, רק באישור מראש של ועדת ההסכמות.

ירדנה מלר-הורוביץ: הפניות לוועדת ההסכמות ייעשו באמצעות מזכירת הכנסת.

ירדנה מלר-הורוביץ: 6.

ירדנה מלר-הורוביץ: במקרה שבו לא אישרה ועדת ההסכמות את קיום הישיבה כאמור בסעיף 5, רשאים יושב-ראש הוועדה, הממשלה או שליש מחברי הוועדה לפנות ליושב-ראש הכנסת בהתאם לסעיף 112(ב) לתקנון, ולבקש את אישורו לקיים ישיבת ועדה.

מאיר כהן: כלומר, אחד - - -

שלמה קרעי: אחד מהשלושה, כן.

ירדנה מלר-הורוביץ: נכון.

ירדנה מלר-הורוביץ: יושב-ראש הכנסת יאשר קיומה של ישיבת ועדה כאמור מנימוקים מיוחדים בלבד.

ירדנה מלר-הורוביץ: 7.

ירדנה מלר-הורוביץ: הזמנה לישיבות הוועדות בפגרה תימסר לכל חברי הוועדה מוקדם ככל האפשר, ולפחות ארבעה ימים לפני יום כינוס הישיבה.

ירדנה מלר-הורוביץ: במניין הימים אנחנו סופרים את יום מסירת ההודעה ואת יום קיום הישיבה.

ירדנה מלר-הורוביץ: הבהרה – אם יש שישי שבת וחג, הם נספרים במניין הימים.

ירדנה מלר-הורוביץ: יושב-ראש הכנסת יהיה רשאי, במקרים מיוחדים ודחופים, לקצר תקופה זו.

ירדנה מלר-הורוביץ: יובהר כי לא ניתן לקיים ישיבות נוספות בוועדה ביום שבו נקבעה הישיבה או להוסיף נושאים לסדר-היום שנקבע, אלא בהודעה מראש כאמור לעיל.

ירדנה מלר-הורוביץ: ואולם, אם ביום כינוס הישיבה מתכנסת גם מליאת הכנסת, ניתן למסור את ההזמנה שלושה ימים מראש.

ירדנה מלר-הורוביץ: פה יש הדגשה: הוראות חלק זה יחולו על כל הוועדות, ובכלל זה הוועדה המסדרת, הוועדות הזמניות לענייני כספים ולענייני חוץ וביטחון, ועדות לעניין מסוים, ועדות משותפות, ועדות משנה וועדות נוספות ככל שיוקמו, ובכלל זה ישיבות בכנסת או מחוצה לה וסיורים.

ירדנה מלר-הורוביץ: למען הסר ספק יובהר כי האמור חל גם לגבי ישיבות ועדה שההזמנה אליהן נשלחה לפני קבלתה של החלטה זו.

ירדנה מלר-הורוביץ: הוראות אלה יחולו על אף האמור בסעיפים 5 עד 8: (א) הוועדה המסדרת רשאית לקיים ישיבות בעניינים שבסמכותה באישור יושב-ראש הכנסת, ללא אישור ועדת ההסכמות.

ירדנה מלר-הורוביץ: ההזמנה תימסר לחברי הוועדה המסדרת מוקדם ככל האפשר.

ירדנה מלר-הורוביץ: (ב) ועדת המשנה לענייני מודיעין של הוועדה הזמנית לענייני חוץ וביטחון רשאית לקיים ישיבות, למעט ישיבות שעניינן חקיקת משנה, באישור יושב-ראש הכנסת, ללא אישור ועדת ההסכמות.

ירדנה מלר-הורוביץ: אם סבר יושב-ראש הוועדה הזמנית כי התקיימו נסיבות מיוחדות המצדיקות זאת, ניתן יהיה לקיים ישיבה בוועדת המשנה אף אם לא נמסרה הזמנה לחברי הוועדה ארבעה ימים לפני יום כינוס הישיבה, ובלבד שההזמנה תימסר לחברי הוועדה מוקדם ככל האפשר.

ירדנה מלר-הורוביץ: זו ההחלטה שהוועדה המכובדת מתכבדת לאשר.

יואב בן צור: האם יש כוונה להקים ועדות נוספות?

אוסאמה סעדי: אני מיד העליתי את הנושא הזה וביקשתי להוסיף את זה לסדר-היום כי אנחנו ביקשנו שתוקם ועדת חינוך זמנית.

אוסאמה סעדי: אנחנו מברכים על החלטת היושב-ראש עליה שמענו.

אוסאמה סעדי: צריך להקים את הוועדה ולמנות את חבריה ולקבוע דברים.

אוסאמה סעדי: אם יום ראשון הוא היום האחרון אז היום אנחנו חייבים לעשות את זה.

שלמה קרעי: חבר הכנסת פינדרוס רוצה לדבר גם בנושא הזה.

דוד ביטן: צריך לדבר עם היושב-ראש, ואם הוא יאשר - - -

אוסאמה סעדי: אבל היושב-ראש אישר.

דוד ביטן: לא.

אתי בן יוסף: לא הביאו.

דוד ביטן: נכנס את הוועדה היום, אין בעיה.

שלמה קרעי: לגבי הנושא של ועדת החינוך - יושב-ראש הכנסת צריך להעביר פנייה ליושב-ראש הוועדה המסדרת מיקי זוהר, ונכנס דיון עוד פעם היום, אם צריך, ונקים את הוועדה.

שלמה קרעי: כרגע זה לא נושא שהוא על סדר-היום.

אוסאמה סעדי: מזכירת הכנסת, מה קורה שם?

אוסאמה סעדי: אם צריך היום אז נקבע כבר שעה.

ירדנה מלר-הורוביץ: אם היתה החלטה, הייתי יודעת על זה.

ירדנה מלר-הורוביץ: כנראה שזה עדיין בדיונים.

ירדנה מלר-הורוביץ: אני מניחה שאם כן, תבקשו לזמן את הוועדה.

דוד ביטן: הוא הודיע בתקשורת.

קארין אלהרר: ישנו עוד דבר.

קארין אלהרר: חוק הפיקוח על מעונות היום הוא חוק שלא יכול להיכנס לתוקף בלי התקנות.

קארין אלהרר: חייבים שהוועדה תידרש לעניין.

קארין אלהרר: זה לא ועדת חינוך.

שלמה קרעי: זה לא נושא שעל סדר-היום.

שלמה קרעי: זה נושא שצריך להעלות אותו, בסדר.

קארין אלהרר: אני רק אומרת.

קארין אלהרר: תראו, רציתם בחירות - - -

שלמה קרעי: מי שרצה את הבחירות דווקא לא נמצא כאן.

שלמה קרעי: בוא נזכיר לכולם שאנחנו כאן בגלל אדם אחד שחשב שהוא יורשו של טומי לפיד, וזו הסיבה שאנחנו נמצאים כאן היום.

מיכל (מיקי) חיימוביץ': לא, לא.

מיכל (מיקי) חיימוביץ': אנחנו נמצאים כאן בגלל הכישלון של ראש הממשלה.

שלמה קרעי: לא, לא.

שלמה קרעי: אנחנו נמצאים כאן בגלל ליברמן ובגלל ישראל ביתנו.

מיכל (מיקי) חיימוביץ': לא, לא.

מיכל (מיקי) חיימוביץ': אנחנו נמצאים כאן בגלל הכישלון של ראש הממשלה להרכיב ממשלה.

מיכל (מיקי) חיימוביץ': הוא היה יכול להחזיר את המנדט.

מיכל (מיקי) חיימוביץ': בואו נהיה ענייניים.

שלמה קרעי: המנדט היה יכול לחזור אליכם אם הייתם משיגים 61 חברי כנסת שלא יצביעו בעד פיזור הכנסת.

שלמה קרעי: זה היה מאוד פשוט, מאוד פשוט.

מיכל (מיקי) חיימוביץ': אתה יודע טוב מאוד שזה לא היה - - -

אוסאמה סעדי: פיזרתם את הכנסת.

אוסאמה סעדי: לא - - - את התהליך דמוקרטי.

שלמה קרעי: לא, לא.

שלמה קרעי: התהליך הדמוקרטי היה להשיג 61 חברי כנסת שיצביעו נגד פיזור הכנסת.

יואב בן צור: מה זה משנה בגלל מי?

יואב בן צור: מה זה משנה?

שלמה קרעי: חברת הכנסת קארין אלהרר התחילה והזכירה שאנחנו פיזרנו את הכנסת.

שלמה קרעי: זה שפיזר את הכנסת דווקא לא נמצא כאן.

שלמה קרעי: חברת הכנסת אלהרר, בבקשה תשלימי את דברייך.

קארין אלהרר: אדוני היושב-ראש, יש הרבה נושאים שנדרש לתת להם מענה דחוף.

קארין אלהרר: הילדים לא יחכו לכשתקום הממשלה הבאה, אם תקום, אחרי הבחירות הבאות.

קארין אלהרר: צריך לצבור רשימה של נושאים שקשורים בילדים ובזכויות שלהם.

שלמה קרעי: אגב, שניים מהם העלינו אתמול בוועדת הכספים ועצרנו את ההצבעות בגללם: גם נושא הצהרונים וגם נושא החינוך המיוחד בגני הילדים של המוכשר.

שלמה קרעי: היית יכולה להעלות את זה גם כן ואולי היינו עוצרים גם בגין זה.

קארין אלהרר: בסדר גמור.

קארין אלהרר: וגם הפיקוח על מעונות היום.

קארין אלהרר: זה נושא טרגי, מתו ילדים.

שלמה קרעי: אבל זה נושא שעכשיו אנחנו לא יכולים לעשות כלום לגביו.

שלמה קרעי: צריך להעלות את זה.

קארין אלהרר: זה לא היה בוועדת החינוך, זה היה בוועדה לקידום מעמד הילד.

דוד ביטן: האם יקימו עוד 20 ועדות?

דוד ביטן: אז יעשו את זה בוועדת החינוך.

קארין אלהרר: אין בעיה, תעשו את זה באיזה ועדה שאתם רוצים.

דוד ביטן: זה לדיון בתוך הוועדה, עזבי את זה עכשיו.

אוסאמה סעדי: אין עכשיו מעמד הילד, נעשה את זה בוועדת החינוך.

אוסאמה סעדי: העיקר שנעשה את התקנות.

קארין אלהרר: תקנון הכנסת הוא הרי כבר לא פקטור היום, אז מה זה משנה?

קארין אלהרר: עושים מה שרוצים פה, נכון?

קארין אלהרר: עושים לקונות, מקימים ועדות, מפזרים ועדות, מפילים ממשלה, מקימים ממשלה.

דוד ביטן: איזה ועדות הקמנו?

קארין אלהרר: די, נו – באמת.

דוד ביטן: לא הקמנו שום ועדה.

דוד ביטן: כספים תמיד הקימו, ועכשיו מקימים חינוך בגלל הבעיה הזו - זה הכול.

דוד ביטן: לא הקמנו שום ועדה, למה את סתם אומרת?

קארין אלהרר: ביטן, עם כל הכבוד, לא היה לכם מספיק זמן, מה שנקרא.

דוד ביטן: ולכם היה זמן?

קארין אלהרר: לא, היה לנו - - - ביטן, בחייאת.

יואב בן צור: נו, באמת.

יואב בן צור: צאו החוצה ותתווכחו.

דוד ביטן: אני לא יודע מה היא רוצה.

שלמה קרעי: לא משנה מה אתה תעשה, אתה תמיד - - - חברת הכנסת אלהרר, אני חושב שוועדת החינוך עליה דיבר יושב-ראש הכנסת שאם יגישו בקשה לוועדה המסדרת, תפתור את הבעיה שהעלית כאן.

שלמה קרעי: אני חושב שאפשר - - -

קארין אלהרר: בסדר, אז שתיפתר גם בעיית הפיקוח על מעונות היום.

שלמה קרעי: זה קשור לאותה ועדה, ואני חושב שזה ייכנס.

שלמה קרעי: חבר הכנסת פינדרוס, בבקשה.

יצחק פינדרוס: אני אומר בכנות, יש פה מצב אבסורדי סתם, ללא הצדקה.

יצחק פינדרוס: הכנסת התפזרה בדצמבר שנה שעברה ומדצמבר שנה שעברה אין פיקוח על הממשלה.

יצחק פינדרוס: רוצים להגיד שאין חקיקה בממשלת מעבר?

יצחק פינדרוס: אני לא מבין למה, אבל בוא נאמר שחקיקה מסוימת אפשר להעביר.

יצחק פינדרוס: אין שום הצדקה בעולם שלא יהיה פיקוח על הממשלה מדצמבר שנה שעברה.

יצחק פינדרוס: היום בבוקר קמה חברת הכנסת אלהרר ונזכרה שיש בעיה במעונות.

יצחק פינדרוס: אני אומר לך שאני מחר בבוקר אזכר בעוד משהו.

יצחק פינדרוס: אין שום סיבה בעולם לפזר את הכנסת בי"ג סיון.

יצחק פינדרוס: אף חבר כנסת לא עסוק בפריימריז, חוץ מאבי גבאי, כי לאף אחד אין פריימריז.

שלמה קרעי: הוא גם לא עסוק, הוא לא מתמודד.

יצחק פינדרוס: אבל הוא צריך להצליח לעבור את המשוכה על המקום השני.

דוד ביטן: מה אתה רוצה שיעשו?

דוד ביטן: האם אתה אומר שיקימו עוד ועדה?

יצחק פינדרוס: דוד, אין לך פריימריז - שישאירו את הכנסת, יקימו ועדות זמניות, יפקחו על הממשלה.

יצחק פינדרוס: שרים לא עונים על שאילתות שנה שלימה.

יצחק פינדרוס: הולכים למנות פה עוד חמישה שרים כאילו כלום לא קרה.

יצחק פינדרוס: חמש פעמים חזרה מזכירת הכנסת על זה שהממשלה יכולה להגיש הצעות חוק, הממשלה יכולה להביא הצעות חוק באישור היושב-ראש, הממשלה יכולה לכנס את הכנסת.

יצחק פינדרוס: לא הבנתי, האם אין שום פיקוח על הממשלה הזו שנה שלימה?

יצחק פינדרוס: האם אנחנו רפובליקת בננות?

יצחק פינדרוס: אין שום סיבה בעולם.

קארין אלהרר: מעבר, מעבר.

יצחק פינדרוס: יש בעיות במעונות, יש בעיות בצהרונים.

יצחק פינדרוס: אין שום הצדקה בעולם שאנשים לא יענו, לא על הצעות לסדר.

דוד ביטן: אתה פונה אלינו, תפנה ליושב-ראש.

דוד ביטן: מה אתה רוצה מאיתנו?

יצחק פינדרוס: פנו אלינו כרגע לוועדה לדיון.

יצחק פינדרוס: אין לזה שום הצדקה.

יצחק פינדרוס: לפני בחירות מפזרים כנסת כשכולם עסוקים בפריימריז, מסתובבים.

יצחק פינדרוס: מאמצע אוגוסט מספיק להם.

דוד ביטן: תפנה ליושב-ראש ותגיד לו: תקים את כל הוועדות.

דוד ביטן: אם הוא יקים, אז - - -

יצחק פינדרוס: אני אומר, בוא נקים ועדות, בוא נגיש שאילתות והצעות לסדר.

יצחק פינדרוס: אין שום סיבה בעולם, מה קרה?

שלמה קרעי: תיכף נשמע גם את חוות דעתו של היועץ המשפטי בנושא הזה.

שלמה קרעי: חבר הכנסת כהן, בבקשה.

מאיר כהן: למרות שדבריך נשמעים הגיוניים, בסופו של דבר הכנסת פוזרה.

מאיר כהן: בין הרווח להפסד, כשהכנסת פועלת והיא כנסת מעבר, המחטפים וחלק מהחוקים עוברים בהליכים מאוד מאוד מהירים ואין דיונים משמעותיים.

מאיר כהן: למרות הכאב הגדול שנשמע מדבריך, ואני נוטה להסכים איתך, היה דיון גדול מאוד בנשיאות הכנסת.

מאיר כהן: אני חושב שטוב עשה יושב-ראש הכנסת שקיבל החלטה על מועדי הפגרה.

מאיר כהן: זה לא מונע לעשות אלף ואחד דברים על פי התקנון שהיא הקריאה.

מאיר כהן: גברתי, אם אנחנו מבקשים דיון כזה או אחר, וכן הוסכם שהדיון יתקיים, מיהו היחיד שיכול להחליט על תאריך הדיון ולקבוע את זמנו?

קריאות: היושב-ראש.

מאיר כהן: זאת אומרת שיכול מאוד להיות שמה שלנו נראה דחוף והיינו רוצים לעשות את זה בשבוע הבא או בעוד שבועיים, בסופו של דבר על פי החלטתו של יושב-ראש הכנסת הוא יכול להגיד: אני יכול לעשות את זה בעוד חודשיים.

שלמה קרעי: אולי צריך לתקן.

יצחק פינדרוס: מאיר, אז לאן אתה ממהר?

יצחק פינדרוס: מה קרה?

ירדנה מלר-הורוביץ: התקנון אומר ש-25 חברי כנסת יכולים להגיש בקשה לזימון במסגרת דיון בהצעה לסדר-היום, ויושב-ראש הכנסת מחליט.

מיכל (מיקי) חיימוביץ': אין שום מגבלה של זמן ותוך כמה זמן צריך לכנס?

דן מרזוק: כמובן שההחלטה צריכה להיות במתחם הסבירות וההחלטה לא יכולה להיות מחוץ למתחם הסבירות.

מיכל (מיקי) חיימוביץ': מה זה מתחם הסבירות?

דן מרזוק: כמו שאמר חבר הכנסת כהן, לקבוע את הישיבה חודשיים לאחר מכן כאשר כל תקופת הפגרה היא שלושה חודשים.

מיכל (מיקי) חיימוביץ': האם מתחם הסבירות תחום בזמן?

דן מרזוק: כרגע תקנון הכנסת לא קובע פרק זמן מסוים, אבל ברור שכשתגיע בקשה, והגיעו בקשות גם בעבר, בפגרות בחירות קודמות, אני לא נתקלתי בבעיה כזו של כינוס הכנסת ולא היו טענות בעניין הזה.

דן מרזוק: ככל שתהיה טענה, אנחנו כמובן גם נידרש אליה.

דן מרזוק: אבל לא נתקלנו בדבר כזה בעבר.

דן מרזוק: לעניין הקמת הוועדות - אני חושב שהנושא הזה הוא לא נושא משפטי.

דן מרזוק: אין פה שאלה משפטית, יש פה סמכות לוועדה המסדרת, וזו אולי הסמכות העיקרית של הוועדה המסודרת, להקים ועדות קבועות.

דן מרזוק: לוועדה המסדרת יש סמכות כמובן להקים ועדות קבועות, ולכן ההחלטה צריכה להיות מונחת פה על השולחן הזה.

דן מרזוק: הוועדה צריכה להחליט שהיא מקימה את הוועדות הקבועות ולהביא הצעה למליאת הכנסת בדבר הקמה.

יצחק פינדרוס: לדעתי, לפני שמפזרים את הכנסת צריך להקים ועדות.

יצחק פינדרוס: לא מפזרים את הכנסת עד שמקימים ועדות.

שלמה קרעי: חבר הכנסת פינדרוס, זה לא קשור לפיזור הכנסת.

שלמה קרעי: אפשר לפזר את הכנסת ולהקים ועדות.

יצחק פינדרוס: זה כן קשור, כי בוועדה המסדרת - - -.

יצחק פינדרוס: הרי אני מכיר את הדברים האלה, לא נולדנו אתמול.

יצחק פינדרוס: גם אם אני חדש פה בכנסת, לא נולדתי אתמול.

יצחק פינדרוס: יפזרו את הכנסת, ואז אם היושב-ראש יראה לנכון יקים ועדה.

אורית פרקש הכהן: אני רוצה לחזק אותו.

אורית פרקש הכהן: הבעיה היא גם מבנית.

אורית פרקש הכהן: הרוב בוועדה הזו הוא לקואליציה אז מה בעצם אתם אומרים?

אורית פרקש הכהן: איך מייצרים פיקוח?

שלמה קרעי: אגב, אין קואליציה.

שלמה קרעי: אם לא שמת לב, אנחנו 60:60.

יצחק פינדרוס: אני בקואליציה הווירטואלית ואני גם אומר לך אותו דבר.

יצחק פינדרוס: אסור לפזר את הכנסת לפני שמקימים ועדות.

אורית פרקש הכהן: אתה צודק, אני תומכת בך.

שלמה קרעי: אני חושב שאפשר לסמוך על היועצים המשפטיים בנושא סבירות, כמו שאנחנו סומכים על בג"צ בדרך כלל שיחליט לנו מה סביר ומה לא.

מיכל (מיקי) חיימוביץ': כן?

מיכל (מיקי) חיימוביץ': אתם סומכים על בג"צ?

שלמה קרעי: אתם סומכים.

שלמה קרעי: לא אני העליתי את השאלה.

מיכל (מיקי) חיימוביץ': אנחנו סומכים, אתם לא.

שלמה קרעי: אנחנו לא.

מאיר כהן: חבריא, זו תקופת בחירות, וכמה שפחות ועדות טוב יותר, נקודה – עם כל הכאב.

יואב בן צור: תראו איך הולכת להיות פה ועדה - זה פוליטי, לא ענייני.

מיכל (מיקי) חיימוביץ': אני רוצה לשאול את דן היועץ המשפטי לגבי האפשרות לזמן דיון מיוחד בחתימה של 40 חברי כנסת שמזמן את ראש הממשלה לכנסת.

מיכל (מיקי) חיימוביץ': האם זה אפשרי בתקופת בחירות?

דן מרזוק: בהתאם לתקנון הכנסת, אין אפשרות לקיים דיונים מהסוג הזה בתקופת הפגרה.

דן מרזוק: הדיונים שיתקיימו ביוזמת חברי הכנסת הם דיונים בהצעות לסדר-היום.

שלמה קרעי: חבר הכנסת יזהר שי.

יזהר שי: תודה.

יזהר שי: קודם כול, אני מתחבר לחלוטין במובן הערכי לדבריו של חבר הכנסת פינדרוס, ואני חושב שכולנו חייבים לחשוב על כך דרך אפשרית: חוקית, משפטית, וכן הלאה, להמשיך לפקח על עבודת הממשלה.

יזהר שי: חבר הכנסת ביטן, בקרוב השר ביטן, ברכות לך, אנחנו נפקח עליך.

דוד ביטן: לא, לא.

דוד ביטן: התקשורת מינתה אותי.

דוד ביטן: התקשורת לא ממנה אף אחד.

דוד ביטן: נקים ועדת משנה.

יזהר שי: אנחנו נפקח על מעשיך גם בתקופת הפגרה.

יזהר שי: נאחל לך הרבה הצלחה, אבל תפקידנו הוא לפקח.

יזהר שי: עם כל הכבוד לפיזור הכנסת, אני חושב שאנחנו כן צריכים לחשוב בכל דרך אפשרית על המשך עבודת הכנסת ותפקידה.

יזהר שי: אני רק אציין לדבריך שהעלית קודם, למען הרישום, שאומנם היה אדם שכנראה יזם את הפיזור הכנסת, אבל יושבים פה מספיק אנשים שהצביעו בעד.

יזהר שי: אל תצעקו את זעקת הקוזק הנגזל.

יזהר שי: אתם אלה שפיזרתם, אתם אלה שגרמתם לכאוס הזה.

יזהר שי: בזכותכם כנסת ישראל מנובמבר שנה שעברה ועד נובמבר השנה לא תתפקד.

יזהר שי: הרי אם יכולתם ליצור קואליציה - - -

יצחק פינדרוס: בוא נצביע עכשיו פה על הקמת שלוש ועדות.

יצחק פינדרוס: זה סמכות של הוועדה המסדרת כמו שאמר היועץ המשפטי.

דוד ביטן: זה לא בסדר-היום.

שלמה קרעי: חבר הכנסת פינדרוס, זה סמכות הוועדה, אבל אפשר אחרי הדיון הזה לדבר עם חבר הכנסת - - -

יצחק פינדרוס: אני לא מוכן שתהיה החלטה על פיזור הכנסת ומועדי פגרה עד שיוקמו שלושת הוועדה: ועדת הפנים, ועדת הרווחה וועדת החינוך.

שלמה קרעי: חבר הכנת פינדרוס, תיכף נצביע על הנושא הזה.

שלמה קרעי: אתה רשאי להימנע.

שלמה קרעי: נדבר עם חבר הכנסת זוהר ונכנס את הוועדה.

שלמה קרעי: גם כך אנחנו נמצאים פה היום.

שלמה קרעי: אני רוצה לקרוא את סעיף 9(א) ולומר את דעתי.

שלמה קרעי: סעיף 9(א) אומר:

שלמה קרעי: הוועדה המסדרת רשאית לקיים ישיבות בעניינים שבסמכותה באישור יושב-ראש הכנסת, ללא אישור ועדת ההסכמות.

שלמה קרעי: אני שואל אתכם.

שלמה קרעי: הוועדה המסדרת קובעת פה את סדר-היום ולא נראה לי שהיא צריכה באמת אישור של יושב-ראש הכנסת.

ירדנה מלר-הורוביץ: היא צריכה אישור של יושב-ראש הכנסת.

ירדנה מלר-הורוביץ: יענה לך היועץ המשפטי.

שלמה קרעי: אני רוצה לשאול את היועץ המשפטי.

דן מרזוק: הרעיון המסדר של ההחלטה היא שעל ועדות הכנסת תהיה איזושהי בקרה.

דן מרזוק: לכן, ברגע שהוועדה המסדרת לא כפופה לוועדת הסכמות, צריך להיות גורם מסוים שצריך יהיה לפנות אליו כדי לכנס את הוועדה.

דן מרזוק: לכן, הגורם הזה הוא יושב-ראש הכנסת.

דן מרזוק: זו לא בריה חדשה.

דן מרזוק: הסעיף הזה נמצא גם בהחלטות פגרות קודמות, ולכן הוא נמצא גם עכשיו.

שלמה קרעי: זה מופיע בתקנון הכנסת?

דן מרזוק: הוא לא מופיע בתקנון הכנסת, כמו כל ההחלטה - - -

שלמה קרעי: זה לא מופיע בתקנון.

ירדנה מלר-הורוביץ: הכנסת פועלת על פי נוהל ונוהג, וזה אחד מהנוהגים שאנחנו נוהגים בהם בפגרה.

שלמה קרעי: אנחנו מחזירים את הוועדה המסדרת שאמורה לקבל כאן תוקף מיוחד לכל ועדה אחרת, שאם ועדת ההסכמות לא מאשרת, פונים ליושב-ראש הכנסת, אז מה הייחוד פה של הוועדה המסדרת?

דן מרזוק: שהוועדה המסדרת לא צריכה לפנות לוועדות ההסכמות.

דן מרזוק: אין צורך בקבלת הסכמה של קואליציה ואופוזיציה, לצורך העניין, כמו כל ועדה אחרת, אלא יש רק צורך באישור יושב-ראש הכנסת.

דן מרזוק: צריך לשכנע את יושב-ראש הכנסת למה נדרש לקיים את הדיון בוועדה המסדרת.

מאיר כהן: אדוני, סליחה.

מאיר כהן: לא שמעתי את דבריך.

מאיר כהן: אני מבקש שתחזור על דבריך.

דן מרזוק: נשאלה השאלה מדוע הוועדה המסדרת זקוקה לאישור יושב-ראש הכנסת להתכנס, ולמה לא לפטור אותה לחלוטין מאישור כלשהו, והכינוס של הוועדה המסדרת ייעשה אך ורק על פי החלטה של יושב-ראש הוועדה המסדרת.

דוד ביטן: זה ברור כי יושב-ראש הכנסת מנהל את הכנסת כשאין - - -.

דוד ביטן: יושב-ראש הכנסת זה מוסד בפני עצמו.

דן מרזוק: התשובה שלי היתה שהרעיון המסדר בהחלטה כולה הוא כן ליצור מגבלות מסוימות על הוועדות בכנסת לפני שהן מתכנסות.

דן מרזוק: הוועדה המסדרת, בגלל המאפיינים הייחודים שלה, לא תצטרך לעבור את אישור ועדת ההסכמות, היא לא תצטרך לעבור אישור של קואליציה ואופוזיציה.

דן מרזוק: אבל כדי שכן יהיה מנגנון בקרה לפני שהוועדה הזו מתכנסת, המנגנון שנקבע הוא יושב-ראש הכנסת.

שלמה קרעי: אבל בהקשר למה שאמר חבר הכנסת פינדרוס, ואתה הסכמת אותו, חבר הכנסת כהן, אנחנו כן רוצים להמשיך לפקח וכן רוצים להמשיך לנהל איזושהי התנהלות בשלושת החודשים הקרובים.

שלמה קרעי: כפי שאני רואה את זה, הוועדה המסדרת היא זו שתנהל את הפיקוח הזה.

ירדנה מלר-הורוביץ: זה לא בסמכותה, זה לא בסמכותה.

ירדנה מלר-הורוביץ: יש לך בדיוק מה זה הוועדה המסדרת, סמכויות הוועדה המסדרת ומתי היא מחליפה את ועדת הכנסת.

ירדנה מלר-הורוביץ: יגיד את זה היועץ המשפטי.

יצחק פינדרוס: לא.

יצחק פינדרוס: ועדת הפנים תנהל על המשרדים שהיא אמונה, ועדת החינוך על המשרדים שהיא אמונה.

יצחק פינדרוס: מאיר, אתה צודק בבחירות רגילות, אבל שבתוך שנה יש שתי מערכות בחירות.

דוד ביטן: הוועדה המסדרת תנהל את הכנסת?

שלמה קרעי: היא לא מנהלת את הכנסת, אבל היא ממנה ועדות והיא קובעת סדר-יום.

מאיר כהן: אדוני, סליחה.

מאיר כהן: אף אחד לא ינהל חוץ מיושב-ראש הכנסת.

מאיר כהן: אין דבר כזה שהוועדה המסדרת תיקח את סמכות יושב-ראש הכנסת.

שלמה קרעי: זה לא סמכות.

שלמה קרעי: למה זה סמכות יושב-ראש הכנסת?

שלמה קרעי: זה לא מופיעה בתקנון הכנסת שזה סמכות.

מאיר כהן: סלח לי, בשום פנים ואופן.

דן מרזוק: אני רוצה עוד פעם להבהיר, אולי חבר הכנסת כהן לא שמע.

דן מרזוק: הסעיף שמדבר על אישור יושב-ראש הכנסת לצורך כינוס הוועדה המסדרת הוא לא סעיף שהומצא לצורך ההחלטה הנוכחית, הוא סעיף שהיה קיים גם בהחלטות קודמות לפני שיצאנו לפגרות בחירות.

דן מרזוק: לכן, אנחנו סבורים, וכך גם סבר יושב-ראש הכנסת ונשיאות הכנסת שהביאה בפני הוועדה את ההצעה הזו, שנכון שיהיה מנגנון בקרה גם על כינוס הוועדה המסדרת, והמנגנון הזה לא צריך להיות ועדת ההסכמות אלא יושב-ראש הכנסת בלבד.

דן מרזוק: זו השאלה שנשאלה.

שלמה קרעי: לא.

שלמה קרעי: אני שאלתי האם לדעתכם, ואני לא אומר שזה - - -

מאיר כהן: זה - אנחנו מסכימים.

מאיר כהן: אבל ל - - -, לא, אנחנו לא מוכנים – בשום פנים.

מאיר כהן: זו ההצעה שאנחנו נצביע עליה.

דוד ביטן: אנחנו נצביע על ההצעה כפי שהיא.

מאיר כהן: כפי שהיא.

מאיר כהן: כל שינוי - לא.

שלמה קרעי: בסדר, מצוין.

שלמה קרעי: קיבלתי תשובה לשאלה ששאלתי.

שלמה קרעי: האם יש למישהו עוד משהו להגיד בנושא הזה?

אוסאמה סעדי: לפני ההצבעה אני מבקש שכבוד יושב-ראש הוועדה וכבוד מזכירת הכנסת יבואו בדברים עם יושב-ראש הכנסת שנקים היום את ועדת החינוך הזמנית.

אוסאמה סעדי: זה חשוב מאוד.

דוד ביטן: אנחנו בעד זה, רק שידברו עם היושב-ראש.

דוד ביטן: אנחנו נבדוק איתו.

דוד ביטן: עוד היום נכנס, אין בעיה.

אורית פרקש הכהן: שלמה, יש דברים שהוסכמו בדיון הזה.

אורית פרקש הכהן: אני מבקשת לא לפתוח דברים חדשים שלא סוכמו.

דוד ביטן: אנחנו בעד ההצעה כפי שהיא.

מאיר כהן: ההצעה של הנשיאות היא זו שתעלה.

שלמה קרעי: ההצעה של הנשיאות.

דוד ביטן: זה מה שהיה תמיד מקובל, וזהו.

יוליה מלינובסקי: מי שינהל את הדברים זה יושב-ראש הכנסת ולא יושב-ראש הוועדה המסדרת.

מאיר כהן: הוא זה שמחליט.

דוד ביטן: זה מה שכתוב בהחלטה, לא יהיה שינוי.

אורית פרקש הכהן: הוועדה גם לא צריכה לתקן את תקנון הכנסת.

אורית פרקש הכהן: עם כל הכבוד, אפשר לדבר עד מחר.

אורית פרקש הכהן: הדין הוא הדין.

שלמה קרעי: חברים, אנחנו עוברים להצבעה.

מאיר כהן: אני מבקש לקרוא את הנוסח.

דן מרזוק: מעלים להצבעה את הנוסח כפי שהוא.

שלמה קרעי: היא קראה את ההצעה קודם.

שלמה קרעי: אני מעלה להצבעה את ההצעה בדבר מועדי פגרת הבחירות לכנסת העשרים-ושתיים ופעילות הכנסת בפגרה כפי שהקריאה מזכירת הכנסת בתחילת הישיבה.

שלמה קרעי: מי בעד ההצעה?

שלמה קרעי: מי נגד?

שלמה קרעי: מי נמנע?

שלמה קרעי: בעד – רוב

שלמה קרעי: נמנעים – אין

שלמה קרעי: ההצעה התקבלה.